b'\n_START_ARTICLE_\nSmerup (Smerup Sogn)\n_START_SECTION_\nHistorie\n_START_PARAGRAPH_\nSmerup er en gammel by fra 1000-1100-\xc3\xa5rene, skriftligt bevidnet i 1310 under navnet Smith-thorp. Oprindeligt var Smerup kun en samling g\xc3\xa5rde, og alle 11 g\xc3\xa5rde var f\xc3\xa6steg\xc3\xa5rde under Vemmetofte. Ud over de 11 g\xc3\xa5rde i den gamle landsby med deres familier, var der et mindre antal huse, beboet af jordl\xc3\xb8se indsiddere og/eller af h\xc3\xa5ndv\xc3\xa6rkere (smed, v\xc3\xa6ver o.l.)._NEWLINE_Johannes Grubbe af Smerup sk\xc3\xb8dede i 1371 en g\xc3\xa5rd til sin svoger Jep Krage og sin s\xc3\xb8ster Christine. Han pantsatte ogs\xc3\xa5 gods i Smerup og Tor\xc3\xb8je til Jens Andersen Brok (d\xc3\xb8d 1408)._NEWLINE_Bondebyen er udforsket fra omkring o. 1700 med oplysninger om g\xc3\xa5rdbeboere, jordareal, bygninger og kreaturer o.m.a. I sommeren 1746 br\xc3\xa6ndte 6 af byens g\xc3\xa5rde og 2 huse, men g\xc3\xa5rdene blev genopf\xc3\xb8rt i l\xc3\xb8bet af ganske f\xc3\xa5 \xc3\xa5r. Det \xc3\xa6ldste kort over Smerup er fra 1790, men allerede fra 1600-tallet eksisterer der kirkeb\xc3\xb8ger og fra 1787 tillige folket\xc3\xa6llinger, s\xc3\xa5ledes at byens historie er godt belyst._NEWLINE_Landsbyen blev udskiftet i 1835._NEWLINE_Som f\xc3\xb8lge af de store landboreformer sidst i 1700-\xc3\xa5rene blev Smerups g\xc3\xa5rde omkring 1835 flyttet ud i landskabet. Det \xc3\xa6ldgamle, men noget besv\xc3\xa6rlige landsbyf\xc3\xa6llesskab var til ende, og g\xc3\xa5rdene placeredes der, hvor markerne l\xc3\xa5. Samtidigt \xc3\xa6ndredes ejerforholdene, s\xc3\xa5 man gik fra rent f\xc3\xa6ste-forhold via arvef\xc3\xa6ste til selveje._NEWLINE__NEWLINE_I det 20. \xc3\xa5rhundrede blev der kun bygget 2 huse i Smerup og i 2006 \xc3\xa9t; alle andre huse og bygninger er fra 1700-tallet og 1800-tallet. Da brugsen lukkede i 1971 blev byen mere stille. Men i de senere \xc3\xa5r er der sket et generationsskifte, der har bragt unge og yngre familier med b\xc3\xb8rn til byen; Spjellerup-Smerup Centralskole ligger 2 kilometer syd for byen._NEWLINE_P\xc3\xa5 afstand ser man mest kirkens hvide t\xc3\xa5rn, resten af Smerup d\xc3\xa6kker sig mellem beplantninger. Der afholdes en \xc3\xa5rlig "byfest", der plejer at kalde alle mand af huse. Byen er en "typisk Stevns-by" eftersom den ligger p\xc3\xa5 den \xc3\xb8stlige side af Stevns \xc3\x85; administrativt h\xc3\xb8rer Smerup dog til Faxe Kommune.\n_START_SECTION_\nTil Smerup i bil\n_START_PARAGRAPH_\nSmerup kan n\xc3\xa5s ad Sydmotorvejen. Det enkleste er at k\xc3\xb8re fra ved frak\xc3\xb8rsel 37, R\xc3\xb8nnede. Derfra k\xc3\xb8rer man mod, men uden om Faxe, ad vejen til K\xc3\xb8ge. Ved V\xc3\xa6rl\xc3\xb8se begynder Stevnsvej, som man f\xc3\xb8lger 5-6 kilometer. I retning mod Store Heddinge; inde til venstre ser man Smerups hvide kirke. Mere erfarne bilister kan v\xc3\xa6lge frak\xc3\xb8rsel 33, K\xc3\xb8ge C. man k\xc3\xb8rer s\xc3\xa5 mod K\xc3\xb8ge og rammer den gl. Vordingborgvej. Den f\xc3\xb8lges et par 100 meter, indtil det n\xc3\xa6ste lyskryds, der leder mod Faxe. Inden man n\xc3\xa5r Faxe passeres Karise, og ved kirken her drejes mod syd (og Faxe Ladeplads og Vemmetofte), indtil man rammer Stevnsvej.'